## Program majstorskog ispita za zanimanje - majstor kozmetičar

### NN 57/1996 (12.7.1996.), Program majstorskog ispita za zanimanje - majstor kozmetičar

# MINISTARSTVO GOSPODARSTVA

Temeljem članka 52. stavka 2. Zakona o obrtu ("Narodne novine" br. 77/93),
po prethodno pribavljenom mišljenju Hrvatske obrtničke komore, ministar
gospodarstva donosi

## **PROGRAM MAJSTORSKOG ISPITA**

### ZA ZANIMANJE **- MAJSTOR KOZMETIČAR -**

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaj automatizacije na organizaciju rada u obrtu;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, trgovačka djelatnost, prodaja, reklama,
servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove (Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika.

- porezni sustav vrste poreza, naročito porez na promet, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava,

- obrt u privredi i društvu, razvoj, izgradnja i zadaci obrtničke komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakon o stručnom
obrazovanju i zakon o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornosti
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi....).

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice....

3. Suradnja obrtničkih radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

Potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline socijalno
i praktično ponašanje mladih, odgojne teškoće, psihološa pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III, IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanje
objavljeno u "Popisu vezanih obrta i zanimanja" označena u rubrici "Šifra,
naziv zanimanja i stupanj stručne spreme" brojem 2. (Pravilnik o vezanim
i povlaštenim obrtima "Narodne novine" br. 31. od 9. svibnja 1995. godine).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita,

b) neophodna stručno teoretska znanja za vješto obavljanje poslova primjerenih
obrtu.

IX.

Ispitni sadržaj za majstorski ispit za zanimanje kozmetičar, koje je
u Pravilniku o vezanim i povlaštenim obrtima ("Narodne novine" br. 31/95)
označeno šifrom 51413.

MAJSTOR KOZMETIČAR

I. PODRUČJE RADA

- Koža lica i tijela

- Kozmetička obrada lica, vrata i dekoltea žena i muškaraca

- Kozmetički postupci njege lica, vrata i dekoltea za rješavanje postojećeg
problema, kod žena i muškaraca

- Njega tijela i postupci za rješavanje postojećeg problema na tijelu

- Primjena aparata za kozmetičke postupke njege lica, vrata i dekoltea

- Primjena aparata za kozmetičke postupke njege tijela.

II. SADRŽAJI ISPITA

1. PRAKTIČNI DIO ISPITA

Na praktičnom dijelu majstorskog ispita ispitanik izrađuje dva do četiri
zadatka koji su obuhvaćeni područjem rada majstora kozmetičara.

Praktični zadaci sastoje se od:

- ocjena tipa kože lica i zdravstvenog stanja kože lica i tijela,

- odabir postupaka za lice, vrat i dekolte žene, odnosno za lice muškarca
obzirom na rezultat koji se želi postići,

- odabir i priprema preparata i aparata koji će se koristiti u odabranom
postupku,

- provođenje njege kože s odabirom preparata prema tipu kože i postojećem
problemu koji želimo riješiti (postupci u vremenskom nizu),

- odabir pravilne njege tijela prema psihofizičkom stanju klijenta,

- njega lica, vrata i dekoltea u kombinaciji sa aparatima,

- njega tijela u kombinaciji sa aparatima,

- mehaničko odstranjivanje suvišnih dlačica sa kože lica i tijela,

- bojanje obrva i trepavica,

- dnevna ili večernja šminka prema tipu lica i životnoj dobi.

2. TEORETSKI DIO MAJSTORSKOG ISPITA

2.1. *Sirovine i preparati u kozmetici*

- poznavanje osnovnih sirovina za izradu preparata koji se koriste u
kozmetičke svrhe,

- poznavanje prirodnih izvora sirovina,

- poznavanje mineralnih izvora sirovina,

- preparati za skidanje šminke i čišćenje kože lica i tijela,

- preparati za ljuštenje (piling) lica i tijela,

- maske, pakunzi, ampule raznih primjena i djelotvornosti,

- preparati za specijalne postupke kože koji rješavaju razne probleme
na koži lica i tijela,

- specijalni preparati za uporabu u njezi kože lica i tijela uz korištenje
aparata,

- preparati prema mjestu primjene,

- podjela kozmetičkih preparata prema trgovačkom nazivu,

- praćenje suvremenih dostignuća i saznanja u kozmetologiji.

*2.2. Sadržaji iz područja estetike*

- povezanost umjetnosti, estetike i kozmetičke struke,

- estetski principi u kozmetičkoj struci,

- njegovanost zdrave kože lica i tijela kao preduvjet za psihičku stabilnost
klijentice i dobro osjećanje,

- osnovne tehnike šminkanja za različite prilike,

- odabir šminke u skladu sa kosom, puti, odjećom,

- praćenje modnih trendova u kozmetici.

*2.3. Tehnologija postupaka u kozmetici*

- oprema kozmetičkog salona i organizacija procesa rada u salonu,

- održavanje optimalnih radnih, klimatskih i higijenskih uvjeta u kozmetičkom
salonu,

- postupci njege lica, vrata i dekoltea u ovisnosti o tipu, stanju i
starosti kože,

- postupak čišćenja kože i lica i piling,

- specifični postupci njege lica, vrata i dekoltea,

- postupci njege lica, vrata i dekoltea u kombinaciji s aparatima,

- ručna masaža i postupci njege tijela prema rezultatima koje želimo
postići,

- mehaničko odstranjivanje suvišnih dlačica sa lica i tijela,

- postupci njege tijela u kombinaciji s aparatima,

- permanentno praćenje stručne literature i seminara iz područja kozmetike.

*3.3. Aparati u kozmetici*

- podjela aparata prema proizvedenoj energiji,

- podjela aparata prema upotrebi,

- kako koristiti aparate u kombinaciji s preparatima,

- kontraindikacije za korištenje aparata u kozmetičkom postupku.

Klasa: 311-01/96-01/668
Urbroj: 526-01/96-2
Zagreb, 5. svibnja 1996.

Ministar
**Davor Štern,** v. r.

Ostalo, NN 57/1996-1170